CELEX: 32016D0120
Language: mt
Date: 2016-01-28 00:00:00
Title: Deċiżjoni ta' Implimentazzjoni tal-Kummissjoni (UE) 2016/120 tat-28 ta' Jannar 2016 dwar l-identifikazzjoni tal-eXtensible Business Reporting Language 2.1 għar-referenzjar fl-akkwist pubbliku (Test b'rilevanza għaż-ŻEE)

29.1.2016   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               L 23/77
            
         DEĊIŻJONI TA' IMPLIMENTAZZJONI TAL-KUMMISSJONI (UE) 2016/120
   tat-28 ta' Jannar 2016
   dwar l-identifikazzjoni tal-eXtensible Business Reporting Language 2.1 għar-referenzjar fl-akkwist pubbliku
   (Test b'rilevanza għaż-ŻEE)
   IL-KUMMISSJONI EWROPEA,
   Wara li kkunsidrat it-Trattat dwar il-Funzjonament tal-Unjoni Ewropea,
   Wara li kkunsidrat ir-Regolament (UE) Nru 1025/2012 tal-Parlament Ewropew u tal-Kunsill tal-25 ta' Ottubru 2012 dwar l-Istandardizzazzjoni Ewropea, li jemenda d-Direttivi tal-Kunsill 89/686/KEE u 93/15/KEE u d-Direttivi 94/9/KE, 94/25/KE, 95/16/KE, 97/23/KE, 98/34/KE, 2004/22/KE, 2007/23/KE, 2009/23/KE u 2009/105/KE tal-Parlament Ewropew u tal-Kunsill u li jħassar id-Deċiżjoni tal-Kunsill 87/95/KEE u d-Deċiżjoni Nru 1673/2006/KE tal-Parlament Ewropew u tal-Kunsill (1), u b'mod partikolari l-Artikolu 13(1) tiegħu,
   Wara li kkonsultat il-Pjattaforma Ewropea tal-partijiet interessati dwar l-istandardizzazzjoni tal-ICT u l-esperti fis-settur,
   Billi:
   
               (1)
            
            
               L-istandardizzazzjoni għandha rwol importanti fil-ħidma favur l-Istrateġija Ewropa 2020, kif stipulat fil-Komunikazzjoni tal-Kummissjoni intitolata “Ewropa 2020: Strateġija għal tkabbir intelliġenti, sostenibbli u inklussiv” (2) Diversi inizjattivi ewlenin tal-istrateġija Ewropa 2020 jisħqu fuq l-importanza tal-istandardizzazzjoni volontarja fis-swieq tal-prodotti jew tas-servizzi sabiex tiġi żgurata l-kompatibbiltà u l-interoperabbiltà bejn il-prodotti u s-servizzi, jitrawwem l-iżvilupp teknoloġiku u tiġi appoġġata l-innovazzjoni.
            
         
               (2)
            
            
               It-tlestija tas-Suq Uniku Diġitali hija prijorità ewlenija għall-Unjoni Ewropea, kif ġie enfasizzat fil-Komunikazzjoni tal-Kummissjoni “L-Istrateġija Annwali tat-Tkabbir għall-2015” (3). Fil-Komunikazzjoni tagħha dwar l-Istrateġija għas-Suq Uniku Diġitali (4), il-Kummissjoni enfasizzat ir-rwol tal-istandardizzazzjoni u tal-interoperabbiltà fil-ħolqien ta' Ekonomija Ewropea Diġitali b'potenzjal ta' tkabbir fit-tul.
            
         
               (3)
            
            
               Fis-soċjetà diġitali, l-istrumenti tal-istandardizzazzjoni huma indispensabbli biex tiġi żgurata l-interoperabbiltà tal-apparat, l-applikazzjonijiet, ir-repożitorji tad-dejta, is-servizzi u n-netwerks. Il-Komunikazzjoni mill-Kummissjoni bl-isem ta' “Viżjoni strateġika għal standards Ewropej: il-mixja 'l quddiem biex jittejjeb u jitħaffef it-tkabbir sostenibbli tal-ekonomija Ewropea sal-2020” (5) tagħraf l-ispeċifiċità tal-istandardizzazjoni fil-qasam tat-teknoloġiji tal-informazzjoni u tal-komunikazzjoni (l-ICT), fejn is-soluzzjonijiet, l-applikazzjonijiet u s-servizzi tal-ICT ħafna drabi jiġu żviluppati minn Fora u Konsorzji globali tal-ICT, li saru organizzazzjonijiet ewlenin għall-iżvilupp tal-istandards tal-ICT.
            
         
               (4)
            
            
               Ir-Regolament (UE) Nru 1025/2012 għandu l-għan li jimmodernizza u jtejjeb il-qafas Ewropew tal-istandardizzazzjoni. Jistabbilixxi sistema li biha l-Kummissjoni tista' tiddeċiedi li tidentifika l-ispeċifikazzjonijiet tekniċi tal-ICT li huma l-iktar rilevanti u aċċettati maħruġin minn organizzazzjonijiet li mhumiex organizzazzjonijiet nazzjonali, Ewropej jew internazzjonali tal-istandardizzazzjoni. Il-possibbiltà li tintuża l-medda sħiħa tal-ispeċifikazzjonijiet tekniċi tal-ICT fl-akkwist ta' hardware, software u servizzi tat-teknoloġija tal-informazzjoni se tippermetti l-interoperabbiltà bejn l-apparat, is-servizzi u l-applikazzjonijiet, ser tgħin lill-amministrazzjonijiet pubbliċi jevitaw ir-restrizzjonijiet li jseħħu meta x-xerrej pubbliku ma jkunx jista' jibdel il-fornitur wara l-iskadenza tal-kuntratt tal-akkwist minħabba l-użu ta' soluzzjonijiet tal-ICT esklussivi, u se tħeġġeġ il-kompetizzjoni fil-provvista ta' soluzzjonijiet interoperabbli tal-ICT.
            
         
               (5)
            
            
               L-ispeċifikazzjonijiet tekniċi tal-ICT li jistgħu jkunu eliġibbli għar-referenzjar fl-akkwist pubbliku jridu jkunu konformi mar-rekwiżiti stipulati fl-Anness II tar-Regolament (UE) Nru 1025/2012. Il-konformità ma' dawk ir-rekwiżiti tiggarantixxi lill-awtoritajiet pubbliċi li l-ispeċifikazzjonijiet tekniċi tal-ICT ikunu stabbiliti skont il-prinċipji tal-aċċess miftuħ, tal-imparzjalità, tal-oġġettività u tan-nondiskriminazzjoni li huma rrikonoxxuti mill-Organizzazzjoni Dinjija tal-Kummerċ fil-qasam tal-istandardizzazzjoni.
            
         
               (6)
            
            
               Id-deċiżjoni li tiġi identifikata l-ispeċifikazzjoni tal-ICT għandha tiġi adottata wara konsultazzjoni mal-Pjattaforma Ewropea tal-partijiet interessati dwar l-Istandardizzazzjoni tal-ICT, stabbilita permezz tad-Deċiżjoni tal-Kummissjoni 2011/C-349/04 (6) ikkumplimentata minn forom oħra ta' konsultazzjoni ma' esperti fis-settur.
            
         
               (7)
            
            
               Fis-26 ta' Frar 2015, il-Pjattaforma Ewropea tal-partijiet interessati dwar l-Istandardizzazzjoni tal-ICT evalwat l-eXtensible Business Reporting Language version 2.1 (XBRL 2.1) bi tqabbil mar-rekwiżiti stabbiliti fl-Anness II tar-Regolament (UE) Nru 1025/2012 u tat parir pożittiv dwar l-identifikazzjoni tagħha għar-referenzjar fl-akkwist pubbliku. Sussegwentement, l-evalwazzjoni tal-XBRL 2.1 ġiet sottomessa għall-konsultazzjoni ta' esperti settorjali li wkoll taw parir pożittiv dwar l-identifikazzjoni tagħha.
            
         
               (8)
            
            
               XBRL 2.1 hija speċifikazzjoni teknika għal rappurtar kummerċjali diġitali, ġestita minn konsorzju globali mingħajr skop ta' qligħ, XBRL International. Il-konsorzju huwa magħmul minn madwar 600 membru organizzazzjonali mis-settur pubbliku u privat minn madwar id-dinja. L-għan ta' dan il-konsorzju huwa li jittejjeb ir-rappurtar fl-interess pubbliku.
            
         
               (9)
            
            
               XBRL 2.1 tista' tiġi applikata għal firxa wiesgħa ta' dejta kummerċjali u finanzjarja. Tarmonizza t-tħejjija ta' rapporti finanzjarji u tan-negozju għat-teħid ta' deċiżjonijiet interni u esterni. Bl-użu tal-XBRL 2.1, kumpaniji u produtturi oħra ta' dejta finanzjarja u rapporti ta' negozju jistgħu jawtomatizzaw il-proċessi tal-ġbir tad-dejta.
            
         
               (10)
            
            
               Għalhekk, l-XBRL 2.1 għandha tiġi identifikata bħala speċifikazzjoni teknika tal-ICT eliġibbli għar-referenzjar fl-akkwist pubbliku.
            
         ADOTTAT DIN ID-DEĊIŻJONI:
   Artikolu 1
   Il-verżjoni 2.1 tal-eXtensible Business Reporting Language hija eliġibbli għar-referenzjar fl-akkwist pubbliku.
   Artikolu 2
   Din id-Deċiżjoni tidħol fis-seħħ fl-għoxrin jum wara dak tal-pubblikazzjoni tagħha f'Il-Ġurnal Uffiċjali tal-Unjoni Ewropea.
   
      Magħmul fi Brussell, it-28 ta' Jannar 2016.
      
         
            Għall-Kummissjoni
         
         
            Il-President
         
         Jean-Claude JUNCKER
      
   
   
      (1)  ĠU L 316, 14.11.2012, p. 12.
   
      (2)  COM(2010) 2020 final tat-3 ta' Marzu 2010.
   
      (3)  COM(2014) 902 final tat-28 ta' Novembru 2014.
   
      (4)  COM(2015) 192 final tas-6 ta' Mejju 2015.
   
      (5)  COM(2011) 311 final tal-1 ta' Ġunju 2011.
   
      (6)  Id-Deċiżjoni tal-Kummissjoni 2011/C-349/04 tat-28 ta' Novembru 2011 li twaqqaf Pjattaforma Ewropea ta' bosta Partijiet Interessati dwar l-Istandardizzazzjoni tal-ICT (ĠU C 349, 30.11.2011, p. 4).